
Fowls o' the Air 



And Otker Verses in Scots 

By William P. McKenzie 
* * * 

FOWLS 0' THE AIR 

THE SMA' fowls i' the gress that rin, 
Or flit tae the tapmaist twig o' the tree, 
Hae a sun-bricht warl' tae flichter in, 
An' for joy o' heart they male' melodie. 

They're bonnie wee things wi' bricht een — 
Ev'n the perky sparrows, o' nae accoont, 

Hae a pride o' life as they strut an* preen, 
Though twa for a farthin's the hale amoont. 

But Providence mak's o' the twain a guest; 

For them the sun maun be early up; 
For them trees grow tae shelter the nest, 

An' rains maun fa' tae fill their wee cup. 

Why weary wi' thocht if Gude tak's care 
0' a farthin's worth o' sparrow? Gif He 

Tak's tent o' the need's o' the fowls o' the air 

God's bairns mair nor they should mak' melodie. 

One 

SAND-GLASS 



ON A frosty, frosty mornin\ 
When the cauld wad nip your taes, 
The bairnies find the kitchen fine and warm; 
When they are let tae do it 
They carry doon their claes, 
And Jean is there tae keep them oot o' harm. 

They haud the parritch spurtle, 

Aince they are dressed a' nice, 
An* stir the parritch pluffin' i' the pat; 

They look at maps o' countries 

Jack Frost has drawn wi' ice 
On window panes, till they are tired o' that. 

But ae thing doesna tire them, 

The hour-glass wi' red sand, — 
*Twas frae Arabia, the Red Sea side, 

And wha could prove it was na 

Gaithered by an Arab band 
Wi horses white o' Solomon tae ride? 

They cowpit it an* cowpit it 

Tae watch the sand grains rin 
For jist the time it tak's tae boil an egg; 

Why ca* ye it an hour-glass 

When it gaes oot sae sune? 
That is the question for you Jean, said Meg. 

The hour-glass was for sairmons 

In the days o' ma youth, said she; 
Fowk had tae get hame in time tae feed their stock; 

For an hour-glass they'd wale a big ane, 

An* place it for a' tae see, 
For some o' the rantin' preachers wad mind nae clock. 

Ae day wi' a* his faim'ly 

Ma faither sat in his pew 
And a button snecked the wee door at the en* 

The minister was famous, 

Aye, but he gart us rue 
The preevilege o' hearin famous men. 

His argument grew looder, 

He flung the hair back frae his croon, 
He prophesied like an enraptured seer; 

But aye the mair he thumpit 

The sands were rinnin' doon, 
I could see wi' joy the tap glass growin' clear. 

At last the hour was ended, 

And a rustle o' relief 
Bestirred the fowk; I stretched mysel'; but then 

I heard my faither whisper: 

Anither hour! the thief! 
As the minister cowpit the glass tae begin again. 

* + * 

ALEXANDER 

HE WAS sic a wee bit fella, 
Unco serious forby; 
Ither lads sae teasin', tauntin', 
Aye wad follow him an' cry: 
Alexander the great commander 
Shot at a goose and killed the gander. 

Heavy lay upon his spirit 

A' this contumelious noise, 
Wearily he speired his mither 

Were there names for little boys? 
Not Alexander wha killed the gander, 
Not Alexander nor ony commander. 

Faither an' mither were crouse an' couthie 
Fencin' the lad wi' tender care; 

Smilin' an' lauchin' they sure bethocht them 
0' jist a richt wey tae answer his prayer; 

Frae Alexander they found it handy 

Tae tak' the Alec, an' ca' him Sandy. 

Noo ye have a respectable Sandy 
Companion wi' ithers in every ploy, 

Leader he is, mind ye that, a commander, 
Named by a name that is fit for a boy. 

Sandy it is, Sandy wi' dander, 

A mair happy Sandy nor great Alexander. 



HEID 0* THE H00SE 



YOUNG lad, or auld lad, wha's built his hoose sae bonnily, 
Ye mauna tak' it serious gif ye think ye'll be the heid o't; 
A leddy's ways are various tae guide her guid-man cannily, 
Lay doon commandments, guid an* weel, ye'll find there is na 
need o't. 

Ye'll be the ane commanded, lad, but this I can say verily, 
Ye'll na ken hoo it comes aboot — your heart wull jist be 
glad o't. 

It's no a jack-o-lantern licht afore ye dancin' merrily — 
Her wisdom's frae the licht o' love; tak' tent o' the gude tae 
be had o't. 

Ye'll see her at her verra best wi' bairns aroond her haverin'; 
At hame, like baith the sun and mune, their little warl' she 
brichtens; 

She'll still the fechters, an' gie strength tae the wamblin' an' 
the waverin', 

An' when her man comes hame at e'en his warl' o' care she 
lichtens. 

* * * 

ANNIE 

HAE YE lost life, gentle Annie? 
A' the years, are they gane tae waste? 
Dinna think it, though fowk say it, 
Ye hae gained life mair than maist. 

I hae seen ye in your beauty ; 

I mind the lilting o' your tongue — 
Mither spak' through ye, an' gran'mither, 

Music o' Scots frae auld tae young. 

Fowk o' your ain may be dead or mairrit, 

Gane may be freends o' auld lang syne, 
Ye hae been faithfu' in least as in meikle, 

Gude o' this life ye shallna tine. 

Age wi' its frost oor hair may whiten, 

Features be dulled wi' the dust o' time; 
Mind is na aged, memory quickens, 

Hearts fu' o' youth beat tae its rhyme. 

Bide ye in comfort, think o' the blessin* 

Ye tae the lave o' your fowk hae been; 
Is giein' o' life for ithers lossin'? 

Dinna think it, 'twad be a sin. 

Gie life, an' it comes back wi' mair and mair beauty, 
Scarce can ye haud it, the measure rins ower; 

Hate canna crine it nor auld age embitter; 
It is guidness itsel', wi' its glory and power. 

* * * 

JEMMIE 

LIKE ane afore John Knox's hoose 
Wha tirled at the pin, 
Yet was afeart 'twad be nae use 

Tae expect remede for sin, 
An' he'd anely hear Gude's magistrate 

Thunderin' aboot the law, — 
Sae likewise Jemmie wasna blate 
When he cam' tae the manse tae ca'. 

He'd been into mischief frae a chiel, 

Onything wad he dae for fun, 
But the ower-guid ca'd him a limb o* the deil, 

An' grudged him the licht o' the sun. 
Ellen wha shauchled across the floor 

Lifted the latch wi' a sniff, 
But she took him ben tae the study door, 

Walkin' woodenlike an' stiff. 

The minister crackit aboot a' things, 

Inquirin' concernin' the fowk, 
An' sune Jemmie's tongue had lowsened strings 

An' he ventured upon a jowk. 
Then the man o' gudeness spak' the word 

Wi' courage, wi' love sae Strang 
That it pierced tae's heart like a twa-edged sword, 

Till he kent he need nae mair gae wrang. 

Ye maun gang tae the kirk wad ye see Jemmie noo, 

For he climbs the poopit stair 
An' lays doon the buiks, then gaes tae a pew 

Tae staun' throughoot the lang prayer. 
He keeps clean the kirk, maik's the window-panes clear, 

At the manse he gies a haun', 
Fu' of guid warks, for twenty year 

He's been the minister's man. 

Five 



PROVIDENCE 




r HEY laid my man aneath the mools 
T the bonny month o' May, 



He was gane afore the apple trees 
Cam' oot in their bride array; 

Nae mair frae the morning-glory blooms 
Wad he pluck the pairfect bell, 

Aye, he wad miss the rarest thing — 
A blossom frae life itsel. 



The grass was green, the mound aboon 

When I kent my hoor had come, 
And wi' it the pangs o' the nether warld, — 

I was like ane blind an* dumb; 
Then I saw the babe laid at ma side, 

An* speech cam* sae I could pray; 
Wi' mem'ries rich o' my dear man's love 

In thankfu'ness I lay. 

The babe had need for muckle care 

Like a shilpit little lamb, 
An* I had the chairge o' ither three, 

Puir mither that I am; 
Ma bonny haun's grew harsh wi' wark 

An* little o' sleep had I, 
But somehow, somehow claes an* meat 

Were provided as days gaed by. 

Then freends o' my dear man colloqued 

Tae gie us a cottage roof, 
An' sae his faim'ly had a hame, 

An* the promise o' Gude a proof; 
But nae relief did I gie mysel' 

Till ma lads were college-bred, 
An* ma lass had honor for skill in her wark, 

An sae the lang years were sped. 

We were deeded weel, an* had mony freends, 

And a marvel tae mony was I 
Wha's faith gied youthfu' happiness 

And grit tae endure forbye; 
An' faither tae the faitherless, 

The widow's stay proved He — 
The Gude o' Isaac an* Abraham, 

An' Israel's God, tae me! 



MARTHA 



MARTHA maun rise wi' the Sawbath sun's fairst glow, 
Tae her this day o' the week's the best; 
The Saturday-polished shoon are a* in a row, 
The Saturday-roasted meat for cauld-cuts ready, 
The bread o' finest flour has been bakit, 
The sea-moss dessert has a* been shapit — 
She's awake the mair to enjoy the leisure o' rest. 

When it's time to gang tae the kirk she has a' things trig, 

The Buik wi' her folded kerchief fine 
Smellin' o' lavender; she'll hae a sprig 
0' southernwood, an' for the collection a penny; 

For mony a year she's been prood o' her bonnet 

Wi' autumn leaves an' wheat ears on it, 
But o' pride her meek broon dress disna show ony sign. 

When she tiptoes into her pew she's nae mair obsairved 
Than the pheasant hen 'mang the stibble broon; 

She's haein' service noo frae them she has served. 

When the minister wales his text he'll pause for a minute 
And look on them a' wi' a smile sae kindly 
Her een hae a mist that mak's her see blindly, 

But a happy heart is beating under the shabby goon. 

Gif the preachin's lang, an' she's tempted wi' a hint 

0' sleep, she'll gie hersel' shairp rebuke, 
Then tak' frae her poke a sonsie peppermint, 
An' try aince mair tae follow the points o' the sairmon; 

But she has na sae muckle thocht o' the preachin' 

As love for the man whas' life's aye reachin' 
His flock wi' the gentle spirit and power o' the Buik. 

When the fowk are scalin' frae the kirk awa', 

Then Martha wi' them wends as in a trance; 
They gang tae flock and herd, tae hoose and ha', 
Tae bench an' loom, tae foundry, shop an' smiddy ; 

Fine fowk may they be, an' jaunty, 

But Martha, the meek ane, is cantie, 
0' the hale congregation there's maist need o' her i' the manse. 



Secen 



RAB 0' THE FAIRM 



THERE was a lang lane gaed doon tae the river 
Through wide fields and green fields an' fields wi' furrows 



Ev'ry breath o' breeze gart the silver poplar quiver 
An* the stane hoose was biggit in its shade. 

For hay the lofts were biggit, and barns tae store the sheaves in; 

A fold, aye, an ricks, for the flock o' sheep forbye. 
The dug had his kennel, an* the horses had a stable, 

And a byre was for the owsen an' the kye. 

Rab had a wheen sons and also mony dochters, 

And a fine brisk wife, the ruler o' the roost; 
Mony times, i' the clash o' her dinna's an' her ocht-to's, 

He'd feel that oot the hoose he had been coost. 

The dukes had their pond an* the chuckies place tae roost in, 
But whaur was place for Rab tae find a bit o' peace? 

Sae he roofed ower a shop, an* when his tools were gaithered 
He began makin' skeps for the bees. 

And then he made the bonniest o' cages for canaries, 
An* sune i' the kitchen had the wee birds thrang; 

And ever when the women -fowk were arguin' contraries 
The birds wad droon the clatter wi' their sang. 



laid; 

THE COBBLER 




There were cauf-skin boots by the window, 
An' brogues wi' airn tacks; 



Twa-'hree sides o' cauf-skin 
A shiny an' smooth an' black; 



A roll o' bull-hide that creakit 
If ye frae your stool leaned back. 



I likit it weel when the cobbler 



Was fixin' shoon wi' their soles; 
Ae tap on the awl wi' the hammer, 



Twa taps pit the pegs in their holes; 



Or when he laid doon a pattern 



An' the wee knife cut oot a shape 
Wi' its edge worn awa' wi' honin', 

Sae aft he gied it scrape-scrape. 



What think ye the dream o' the cobbler, 

Wi' birstled wax-end in ae hand 
And an awl wi' a crook i' the ither— 

'Twas tae veesit the Holy Land! 
At nicht by the glow o' his cruisie 

He'd read o' the Land i' the Buik, 
Till his mind was fu' o' fine pictures 

0* ilka sacred neuk. 

Twas a dream wi* hopes an' visions 

As the seasons slippit past, 
And a' he had frae the neebors 

Was: Shoemaker stick tae your last; 
An* fairst o' the year to gang barefit, 

E'en in the cauld spring rains, 
For them tae be savin* shoe-leather, 

Wad be the cobbler's weans. 

* * * 

MAISIE 

MAISIE in the city 
Had jist ae thing in mind, 
Her heart was sick wi* longin' 
For flo'ers o' ony kind. 

She telt aboot the daisies 

An' the scarlet pimpernel; 
Her dreams were dreams o' roses 

And o' the Scotch bluebell. 

She'd haunt the florist-window 
Tae see a rose tree in bloom; 

But roses nae man gied her 
For her tiny, aye tidy room. 

An' never could she buy ony 
Wha' jist could earn her bread; 

Wi' colored flo'ers she broidered 
Seein' real anes instead. 

Came a day when her haun's were folded, 
An' the warl's hopes an' cures 

Wad never mair be needed — 
Then her ain fowk sent her flo'ers. 



A CUP 0' KINDNESS 



SHE LEANED ower his chair, 
For she kent o' the sadness, 
An' his heart that was sair 

Had a new warmth o' gladness. 
New hope it could borrow, 
For a wistfiT to-morrow; 
There was easement o' sorrow 
As she leaned ower his chair. 

She leaned ower his chair 

Wi' the love o' a mither. 
He's his ain man aince mair; 

Life's threads a' through-ither 
Cam' free frae the tangle; 
He was quat o' the jangle 
0' tongues in a wrangle, 

As she leaned ower his chair. 

She leaned ower his chair 

Nae parlance tae fashion; 
He jist was aware 

0' the deeps o' compassion; 
0' words he'd heard mony, 
But o' peace pried na ony; 
Aince again life seemed bonny 

As she leaned ower his chair. 

She wha leaned ower his chair 
Didna ken o' the healing — 

As the sun gars fowk share 
In its licht o' revealing, 

He saw a' things fairer; 

Bringin' joy she was sharer, 

0' kindness cup-bearer, 

As she leaned ower his chair. 

♦ ♦ 4 

JANET 

JANET, 0 Janet, tak' chairge o' the Lad, 
Aye when they drove awa' they'd say; 
She didna bother was his conduct guid or bad — 
All she kent aboot it was her honest heart was glad 
For bein' in his guid company. 



Janet early risin' milks the coo i' the byre. 

An* has the parritch pluffin' i' the pat; 
A* day she's busy warkin\ ye'd think she couldna tire, 
At eve she toasts the aitcake an* red herrin' at the fire, 

An* last ane up at nicht pits oot the cat. 

Janet, little body, takin' guid care o' the Wean, 

Singin* him 1 The Land o' the Leal," 
Nae langer feelin' she'd naebody her ain, 
Nae mair aweary wi' the dreigh, lang lane 

That never had a turnin' for her weal. 

Janet, lowly Janet, prayin' for release — 

Carried on the throbbing wings o' pain, 
Findin' in God's maircy the balm o' rest an' peace, 
My praises for your faithfulness are no like tae cease, 

And noo for a' your losses ye hae gain. 

# 4 + 

ECONOMY 

SHE LOVED the awnie barley 
An' the tall upstandin' rye, 
The wheat wi' ears sae heavy 

An' the broon buckwheat f orbye ; 
But maist she liked the blawin' 

0' the wind, wi' gusts an' waits, 
That gars lang waves come flowin' 
Across the tasseled aits. 

When the aits had gaen tae the miller 

An' the crackit meal cam' hame 
There'd be rowth for halesome crowdie 

Tae comfort the cravin' wame; 
Ye'd say wi' acres o' plenty 

How rich the guid wife wad feel, 
And in gien' her folks their parritch 

Wadna think to save the meal. 

But tho* it was halesome farin' 

Nane wad she waste for a' that, 
When the ithers were suppin' their crowdie 

Oor John maun scart the pat ; 
Neist day she wad ca' for Jenny 

Wi' her spune frae the pat tae sup, 
Till 'twas a' as clean's a whustle 

An' the last ait eaten up. 

SAXPENCE LOST 



MA BUSY lass, ma bonny lass, 
A dear wee lass this day; 
Ower-lang I keepit ye at wark 
And ye had nae thocht o' play. 

Noo what'll ye hae, an* what do ye say 
An' what'll ye hae in your dish? 

I'd wear ma thooms oot for your guid; 
Jist whisper what's your wish. 

I think I ken, I'm sure I ken, 

I think that I ken weel, 
A gingerbread man wi' almond een, 

And a belt o' citron peel. 

Flour I hae, an' spice I hae, 

An* ginger o' ma ain, 
Almond nits, an' citron peel, 

But treacle I hae nane. 

Here is a jug, tak' ye the jug 

An' bring ye the jug back, 
An' here's wi' it a saxpenny bit, 

An' the treacle maun be black. 

What's daein' noo, an' what's for you, 
An' what's for you? I pray. 

It's treacle we need for ginger -bread; 
Saxpenny worth I'll hae. 

She gaed wi' him, she stayed wi' him, 
Till the treacle filled the jug, 

Frae the spiggot o' the treacle barr'l 
Pourin' wi'oot a glug. 

Here's a piece corn-cob for a cork, 
Noo, whaur's your saxpenny bit? 

Ah, then were fears, and a lassie's tears, 
I' the jug it had been pit. 

The grocer lauched, Oh ho, ha, ha! 

Then he kissed the maid forlorn. 
Rin hame, wee lass, for your ginger-bread; 

Ye may bring me a bit i' the morn. 

Noo footsteps lag, an* her shouthers sag, 

An* her footsteps lag i' the way. 
She's fu' o' shame, an' laith to gae hame, 

For what wull the mither say? 

Sae her fears were thrang — but joy gaed clang, 

Her joy gaed clang like a bell, 
Said mither: ma bairn, hae nae concern, 

I did the same thing masel\ 

0 that gingerbread man! Think if ye can 

0* the finest tale ever telt, 
And o' the expense, for he had the saxpence, 

An' there it was under his belt. 

# ♦ ♦ 

CHILD MARJORIE 

IS THERE nae romance for wee Marjorie, 
A wean wi' a woman's care? 
She's up i' the morn at the skreigh o' day, 
Puir lass, she disna ken hoo tae play, 
She has aye the burden o' wark tae bear, 
And naebody tak's a share. 

Her faither depends on wee Marjorie 

For the gettin' o' a' his meals; 
An' for her wee sisters she maun prepare, 
Efter fixin' their claes an' camin' their hair; 
Then they're aff tae schule wi' lauchin' an' squeals, 

Little carin' hoo Marjorie feels. 

Then the babby a' day maun be fed an' amused, 

An' wark maun gae on i' the hoose. 
She maun gang tae the market an' carry the wean 
An' hame wi' the basket maun stacher, wi' nane 
Tae gie a bit help she at fairst micht refuse 

Then be glad o't, an' cantie and croose. 

There were twa-'hree guid days for wee Marjorie: 

She'd gae oot wi' her hair nicely earned; 
Her basket was cared for, her heart was glad, 
Wha brocht it hame but a neebor lad? 
Then he cam' nae mair; he was no tae be blamed, 

For they teased him tae mak' him ashamed. 

Thirteen 

What silly auld f owk tae scourge wi' the tongue 

That willna let kindness be free! 
For the love o' heaven be kind tae the young, 
Though amang yoursel's ye may sting an* be stung! 
Noo a' o' romance for child Marjorie 

Is juist a bit memorie. 

4. * * 



THE GAIRD'NER 

I DREED ma weird i' the City 
Whaur a* was strange tae me; 
Ma need was sair for the gairden 
They ca' Gethsemane. 

The man that was the gaird'ner 

He saw ma een were sad, 
An' spak wi' me sae gently: 

I'll tak' your bit o' a lad- 
Rest here a wee while, Lassie, 

An' be acqua'nt wi' grief, 
The flo'ers like Balm o' Gilead 

May gie your hurt relief. 

He'd hae ma laddie help him — 
He gied ma hour tae me! 

Ma heart was wae for Andra 
An' his Gethsemane. 

Saut tears drappt on ma letter, 
The last f rae his dear hand, — 

Afore it cam' he perished 

I' the mud o' No-Man's Land. 

Alane wi' the keen wind blawin' 
Was the body I held sae dear; 

I could feel the cauld rain fallin' 
Like mony a bitter tear. 

****** 

Peace cam' like the sun arisin' 
Sae warm an' kind, an' a voice 

Spak' clear, Seek ye the living, 
Live on, love on, rejoice. 

I could see ma man was a victor 
Unharmed by death an* the grave, 

Wha's love for his wife an' bairnie 
Wad help them baith tae be brave. 

An' sune ma babby cam' rinnin' 

Tae tell his mither his joy; 
Jist burstin' wi' his importance 

He felt like an up-grown boy. 

The gaird'ner had ca'd him assistant 

Tae be much depended upon; 
An' had kept him baith happy an* busy 

Shooin' sparrows awa' frae the lawn. 

♦ ♦ # 

AULD FASHIONED GAIRDEN 

WHAUR is Jennie Comyn's gairden noo? 
It has nae space ava'; 
Nae root nor branch nor stem remains, 

Nae vines alang the wa\ 
Nae bonny blooms o' white an' blue, 
Yet I can show tae you: 

The bush o' yellow roses, you'll like these 

Like flamin' suns spread oot; 
See the bumble bee come roarin' in 

And wi' bizzin' rin aboot 
Till wi' yellow dust he's loaded his knees 

An' gaes aff wi' a boom through the trees. 

See the hollyhocks o' white an' yellow an' red; 

The sun gars them glow like flame. 
There's the soond o' innumerable bees 

Fleein' frae far awa' hame, 
An' hustlin' into the hive wi' bee-bread 

For the nurslin's wha maun be fed. 

They search the red rose's heart; like bits o* gold 

They move on the pallid rose 
(White blooms that shine i' the pale munelicht) 

An' the foxglove maun unclose 
An' the Canterbury bells unfold 

Tae the bustlin' raiders bold. 

Here's a fine wee spicy bush o' southernwood, 

Ye can tak' a bit tae the kirk 
An be thinkin' o' odors o' spikenard 

An myrrh, while the preacher's at wark 
Tae show wi* eloquence lang an' lood 

The fairst man's ingratitude. 

Here's bachelor buttons the lads dinna like to wear; 

They wad raither hae buttons made fast 
By some ane wi' skilfu' needle wha cared, 

Wha's carin' an' love wad last 
Like the cedars, but yet they hardly dare 

Tae mak' o' their hope a prayer. 

Can ye feel the denty smell o' the mignonette 

An' the spicy odor o' thyme? 
Can ye feel like a soond the flamin' red 

0' the scarlet runners that climb 
Awa' up higher than ye can get 

Whaur the gallery roof is set? 

An' there's johnny-jump-ups hidin' amang the grass, 

That miched frae the pansy bed, 
Truants ower wild for the gairden schule, 

Dutchman's breeches an' balsams red, 
An' cockscomb finery an' bluebells you pass — 

But whaur is Jeannie, the lass? 

I can a'maist hear, or so it seems tae me, 

On the leaves the gentle rain 
That gushed frae the rose o' her waterin' can, 

But for her I listen in vain, — 
For her mither's "Welcome, an' hoo is thee?" — 

'Tis a gairden o' memorie. 



NOTE BY THE WRITER 

In his preface to "A Northern Anthology' John Buchan says: "To those accus- 
tomed to one dialect only, let me repeat the adcice to read aloud" He confesses that 
the dialect might not novo represent spoken language. But there is a language of 
memory, of the heart. When a former Chap-book, entitled "Bits o Verse in Scots, 
Was placed in the hands of one unacquainted With the dialect, I asked him to try 
reading aloud. "Profiling by your suggestion," he says, "I read it freely and naturally 
and have been astonished at my almost perfect understanding of it." In my young 
days men used to speak in Scots when they Were merry, to tell a good story, when they 
Would give quaint adcice to a child, or when there Was tenderness to be expressed to 
one much beloved. 

